N Á R O D N Á R A D A   S L O V E N S K E J R E P U B L I K Y

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

742

VLÁDNY NÁVRH

na skrátené legislatívne konanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov

Predkladaný vládny návrh zákona, ktorým sa mení a dopĺňa zákon Národnej rady Slovenskej republiky   
č. 18/1996 Z. z. o cenách v znení neskorších predpisov reaguje na súbor nástrojov a opatrení na zabránenie neodôvodnenému nárastu cien v súvislosti so zavedením eura v Slovenskej republike, ktorý schválila vláda Slovenskej republiky dňa 9. júla 2008. Súbor nástrojov a opatrení na zabránenie neodôvodnenému nárastu cien v súvislosti so zavedením eura v SR bol spracovaný na základe  uznesenia vlády SR č. 290 zo dňa 7. mája 2008, ktorým bolo v bode B. 4. uložené ministrovi financií a ministrovi hospodárstva v spolupráci s ministerkou pôdohospodárstva, ministrom dopravy, pôšt a telekomunikácií a ministrom zdravotníctva predložiť na rokovanie vlády do 1. júla 2008 návrh systémových opatrení k eliminácii rizík vyplývajúcich z možného špekulatívneho zvyšovania cien tovarov a služieb v súvislosti s prechodom na spoločnú európsku menu.

Predkladaný návrh zákona ustanovuje nové kompetencie cenových orgánov, s ktorými sú priamo spojené aj oprávnenia požadovať od podnikateľských subjektov všetky potrebné informácie nielen na účely sledovania vývoja cien, ale aj podrobné analyzovanie príčin rastu cien s následnou možnosťou navrhnúť opatrenia na zamedzenie nežiaduceho vývoja cien tak, aby sa najmä v súvislosti so zavedením meny euro v Slovenskej republike eliminovali zámery neopodstatneného zvyšovania cien tovarov.

Určením nových regulačných nástrojov a vytvorením dostatočných podmienok na ich uplatnenie štát získa významný nástroj, ktorého použitím môže účinne zasiahnuť do úrovne cien tak, aby prechod na menu euro nebol na ťarchu sociálnej situácie občanov. Tieto regulačné nástroje sa však budú uplatňovať len ak sa vykonanými analýzami cenového vývoja preukáže, že k zvyšovaniu cien dochádzabez ekonomicky preukázateľných dôvodov, čo neprimerane zvyšuje výšku inflácie.

Vzhľadom na to, že navrhovaným zákonom sa vytvárajú jednotlivým rezortom podmienky na vydanie a aplikáciu regulačného výnosu, ktorým sa zamedzí špekulatívnemu zvyšovaniu cien po zavedení meny euro, je potrebné, aby tento zákon nadobudol účinnosť ešte pred zavedením eura.

Vláda Slovenskej republiky podáva Národnej rade Slovenskej republiky návrh na skrátené legislatívne konanie o vládnom návrhu zákona, ktorým sa mení a dopĺňa zákon Národnej rady Slovenskej republiky   
č. 18/1996 Z. z. o cenách v znení neskorších predpisov, a to podľa § 89 ods. 1 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov z dôvodu, že štátu hrozia značné hospodárske škody z titulu neodôvodneného nárastu cien, ktorý by za istých okolností mohol prerásť do akcelerujúcej inflácie s potenciálne negatívnymi dopadmi na ekonomický rast a životnú úroveň obyvateľov Slovenskej republiky.

Schválené vládou Slovenskej republiky dňa 20. augusta 2008.

Robert Fico, v. r.

predseda vlády Slovenskej republiky

Ján Počiatek, v. r.

minister financií Slovenskej republiky